
1 алып барыусы: Хәйерле көн, хөрмәтле сарала ҡатнашыусы  уҡыусылар, уҡытыусылар һәм саҡырылған ҡунаҡтар!
Ҡәҙерле балалар, һеҙҙең көтөп алған йәйге ялдарығыҙ  күңелле  һәм хәүефһеҙ көндәр менән тулыланып тороуын, һаулыҡта һәм  именлектә ялдарығыҙҙы файҙалы үткәреүегеҙҙе теләп сарабыҙҙы башлайбыҙ. 
2 алып барыусы: Халҡыбыҙҙың бай мәҙәни мираҫын, үҫеп килгән быуынды тәрбиәләү, башҡорт халҡының аҫыл ҡомартҡыһын артабан да һаҡлап ҡалыу, үҫтереү маҡсаты менән 8 июнь Башҡортостан башлығы Радий Хәбиров Указына ярашлы Башҡортостанда  тәүге тапҡыр халҡыбыҙҙың асылы һәм йөрәге «Урал батыр»  эпосы көнө тип билдәләнә. Мәшһүр эпос көнө мәҙәни йолаларыбыҙҙың мөһим өлөшө булып ҡалыуына ҙур ышаныстар менән,  бөгөн беҙ һеҙҙең менән «Урал батыр» ҙа – халҡыбыҙҙың асылы»   -тип исемләнгән  әҙәби сараға йыйылдыҡ.	
Халҡыбыҙҙың быуындан-быуынға тапшырыла килгән бай хазинаһы – һоҡланғыс ауыҙ-тел ижады өлгөләре бар. Шулар араһында үҙенең боронғолоғо, күләме, йөкмәткеһе һәм әһәмиәте буйынса «Урал батыр» эпосы айырым урын биләй. Унда – халҡыбыҙҙың асылы, тарихы, мәҙәниәте, ғөрөф-ғәҙәттәре, йәшәү мәғәнәһе, изгелек һәм яуызлыҡ, яҡшы менән яман, тыуым, үлем һәм үлемһеҙлек кеүек мәңгелек төшөнсәләр... Эпостың күп кенә образдары һәм мотивтары бөтә донъя фольклоры образдары менән ауаздаш. «Урал батыр» эпосына 4000 йыл булһа, уны күсереп яҙып алыуға ғына ла 100 йылдан ашыу. 
1 алып барыусы: Тәбиғәт һәм кешелектең үлемһеҙлеген данлаусы «Урал батыр» эпосы - боронғо эпик ҡомартҡыларыбыҙҙың береһе. Ул- халҡыбыҙҙың рухи хазинаһы, әҙәби мираҫы. Йөкмәткеһенә әллә күпме фәлсәфә һалынған бөйөк эпосыбыҙ  «Урал батыр» – беҙҙең ғорурлығыбыҙ.
2 алып барыусы:  Кешеләр хаҡына яһалған ҡаһарманлыҡтың бөйөклөгөн, йәшәүҙең мәңгелеген поэтик яҡтан тәрән итеп раҫлаған «Урал батыр» –донъя халыҡтарының эпик ҡомартҡылары араһында иң күренекле урындарҙың береһен биләгән әҫәр. Ул бик боронғо замандарҙа телдән ижад ителеп, быуындан быуынға сәсәндәр тарафынан тапшырыла килгән. Был ҡомартҡы – тиҫтәләгән башҡорт эпостары араһында иң ҙур күләмлеләренең береһе – 4500–ҙән ашыу шиғри һәм 20–гә яҡын сәсмә юлды тәшкил итә. 
1910 йылда егерме ике йәшлек Мөхәмәтша Буранғолов уны хәҙерге Баймаҡ районының Иҙрис һәм Бәләкәй Этҡол ауылдарында йәшәгән сәсәндәр Ғәбит Арғынбаев менән Хәмит Әлмөхәмәтовтан яҙып ала. Аҙаҡ ул, баһалап бөткөһөҙ ҡомартҡыға юлыҡҡанын аңлап, ҡыуанысынан сәсәндәргә үҙенең менеп йөрөгән атын бүләк итеп китә.
«Урал батыр» ҡобайырының тағы бер төрөн 1956 йылда Силәбе өлкәһе Троицк ҡалаһында йәшәүсе Исмәғил Рәхмәтуллиндан тел һәм әҙәбиәт белгесе Әхнәф Харисов яҙып алған
 Ҡобайыр үлсәмендәге был эпостың теле халҡыбыҙҙың һәм боронғо һүҙ оҫталарының йәнле һөйләү теленә ҡоролған, шуға күрә лә ул ябай, аңлайышлы, ятлауға еңел. Әммә ошо ябай тел менән беҙҙең заман кешеләре өсөн бик үк таныш булмаған ҡатмарлы, тиҙ генә һүтеп сыҡҡыһыҙ кинәйәле мәғәнәле, тәрән фәлсәфәле күренештәр, хәл–ваҡиғалар, образдар кәүҙәләндерелгән. «Урал батыр» ҙа бер нисә оло дәүерҙе үҙ эсенә алған бик оҙайлы ваҡыт сағылдырылған. Бындай әҫәрҙе бер генә быуын кешеһе сығара алмай, уны ижад итеүҙә бер нисә быуын һүҙ оҫталары ҡатнашҡан. Шуғалыр ҙа, эпостың бер нисә ҡатламдан тороуын күреп була.
Был күренекле эпос Башҡортостандың ете мөғжизәһенә индерелгән. Бөгөнгө көндә эпос 13 телгә тәржемә ителгән. «Урал батыр» эпосы - бөтә донъяға билдәле атаҡлы эпос – ҡобайырҙарының береһенә әйләнде.
1 алып барыусы: Эпоста шулай уҡ йәшәү һәм үлем, үлемһеҙлек тураһында уйланыу ҙур роль уйнай. «Урал батыр» эпосында мәңгелектең мәғәнәһе бик матур асыла: иҫкергәндең яңырыуы, быуындар алмашы, тәбиғәттең, тереклектең мәңге йәшәүе раҫлана. Донъяла мәңге ҡалыр эш – ул яҡшылыҡ эшләү. Кеше йәшәй һәм үлә, әммә уның яҡшылыҡ эшләүе - ул үлемһеҙ.
«Урал батыр» эпосы өс өлөштән, туғыҙ бүлектән тора. Бөтә донъяны һыу баҫыу осоронан алып кешеләрҙең йәшәйешен һүрәтләгән иң ҙур ҡобайыр. Тәү кешеләр — Йәнбирҙе ҡарт менән Йәнбикә ҡарсыҡ, уларҙың улдары Урал һәм Шүлгән, артабан Урал һәм Шүлгәндән тыуған тоҡомдоң тормош юлын тасуирлап, кешелектең мәңгелек булыуын иҫбатлай. Яҡшылыҡтың яуызлыҡҡа ҡаршы көрәшен, яуызлыҡҡа ер йөҙөндә урын юҡлығын һәм уның еңелеүен бәйән итә. Башҡорттарҙың төйәге булған Уралтауҙың хасил булыуын һөйләй.
Беренсе өлөшөндә Яҙмыш ҡушыуы буйынса ташландыҡ ерҙә көн күргән Йәнбирҙе ҡарт һәм Йәнбикә ҡарсыҡ тураһында бәйән ителә. Улар ҡыр йәнлектәренә һунар итәләр. Уларҙың ике улдары— Шүлгән һәм Урал, был үҙе лә төрки-монгол эпосының традицион мотивы булып тора. Йәнбирҙе балаларына кешеләрҙе, хайуандарҙы һәм ерҙәге бөтә тереклекте юҡ иткән Үлемдең йәшәү сере булыуын асалар. Урал батыр ҡотҡарған Һомай аҡҡоштан (Самрау ҡыҙы) улар Йәншишмә тураһында белеп ҡалалар. Йәнбирҙе уландарына ошо йәншишмәне табырға һәм Үлемде юҡ итергә кәңәш бирә. Беренсе өлөш нәҡ йәш батырҙарҙың үлемһеҙлек шишмәһен эҙләргә китеүе менән тамамлана.
2 алып барыусы: Риүәйәттең икенсе өлөшөндә икенсе быуын вәкилдәре — Шүлгән һәм Урал — эшмәкәрлеге тураһында бәйән ителә Был өлөштә Урал батырҙың батырлыҡтары һәм дошман яғына ҡасып сыҡҡан ағаһы Шүлгәндең яуызлыҡтары тураһында бик ентекле һүрәтләнә. Был өлөш дейеүҙәрҙең һәм аждаһаларҙың еңелеүе, батыр ҡулынан юҡ ителгән дошмандар кәүҙәләренән диңгеҙ упҡынында хасил булған тауҙарҙың (Урал тауҙары) барлыҡҡа килеүе, тәбиғәттең үлемһеҙлеге өсөн көрәштә Урал батырҙың һәләк булыуы менән.
Поэманың өсөнсө өлөшө Урал батырҙың улдары батырлыҡтарына, кешеләр, хайуандар, ҡоштар Уралды үҙ төйәге итеүенә арналған.
Урал батыр
Башҡорт халҡының аҫыл гәүһәрҙәренең береһе булған «Урал батыр» эпосы үҙендә бихисап серҙәр һаҡлай. Мәҫәлән, «Урал батыр»ҙы төрлө йүнәлештә тикшергән тарихсы ғалим, лингвист, донъя фәнендә башҡорт фәлсәфәһенә нигеҙ һалыусы Салауат Ғәлләмов эпостағы белем-мәғлүмәттәрҙе математиктар һәм астрономдар ҙа үҙ эшендә ҡуллана ала, тип раҫлай. Ул «Урал батыр» эпосын Арҡайым архитектураһына яраштырып һәм сармат алтын боландары тураһындағы мәғлүмәттәрҙән сығып, бронза дәүерендәге башҡорт йондоҙнамәһе циклын тулыһынса тергеҙҙе һәм боронғо башҡорттар астрономияһының һинд-герман фәнен булдырыу тарихындағы мөһим әһәмиәтен бар донъяға танытты.
1 алып барыусы: Бөгөнгө  беҙҙең сарабыҙҙың төп маҡсаты – халҡыбыҙҙың бай рухи ҡомартҡыһын үҙләштереү, киләсәк быуындарға еткереү. «Урал батыр» эпосы башҡортмон тигән һәр кемдең күңел түрендә йөрөргә, халҡы өсөн үлемһеҙ эштәргә саҡырып торорға тейеш!
Хөрмәтле сарала ҡатнашыусылар һеҙҙең өсөн «Халҡыбыҙҙың рухи мираҫы» исемле китап күргәҙмәһе  ойошторолдо.
Китап күргәҙмәһендә урын алған Урал батыр эпосын һеҙ башҡорт, рус, инглиз телдәрендәге баҫмалар менән таныша алаһығыҙ.
Белеүегеҙсә, яҙыусы, шағир, драматург, ялҡынлы публицист. Башҡортостан Республикаһының Салауат Юлаев исемендәге дәүләт премияһы һәм Мифтахетдин Аҡмулла исемендәге абруйлы премия лауреаты, Салауат Юлаев ордены кавалеры беҙҙең яҡташыбыҙ Ғәзим Ғәзиз улы Шафиҡов  Урал батыр эпосын  башҡортсанан руссаға тәржемә итә. 
Уҡыусылар  ошо эпосты уҡып, Урал батыр кеүек илһөйәр, тәүәккәл, ҡыйыу булырһығыҙ, киләсәктә тик изгелек ҡылып, тыуған илебеҙҙең лайыҡлы шәхестәре булып үҫерһегеҙ тигән өммөттә ҡалабыҙ.
Ихтибарығыҙ өсөн ҙур рәхмәт.
Сарабыҙҙы, Район мәҙәниәт йорто методисы Миңзифа Ибраһим ҡыҙы Ишемғолова  дауам итә. 
Һеҙҙең барығыҙғала уңышлы көндәр, уҡыусыларҙың ялы файҙалы үтеүен теләйбеҙ.
2 алып барыусы: Бөгөнгө сара һеҙҙең күңелдәрҙә мәңге онотолмаҫ байрам булып һаҡланһын. Берҙәмлек, дуҫлыҡ, татыулыҡ, изгелек һәм еңеүҙәр алып килһен! Барлыҡ ҡатнашыусыларға күтәренке кәйеф теләйбеҙ.

